Številka: 024-51/2022/1

Datum: 7. 11. 2022

**JAVNI POZIV**

**za kandidiranje strokovnjakov/-inj s področja vzgoje in izobraževanja za člane/-ice delovne skupine za pripravo nacionalnega programa vzgoje in izobraževanja za obdobje 2023-2033**

Ministrstvo za izobraževanje, znanost in šport javno poziva strokovnjake/-inje s področja vzgoje in izobraževanja, da kandidirajo za člana/-ico delovne skupine za pripravo nacionalnega programa vzgoje in izobraževanja za obdobje 2023-2033 (v nadaljevanju delovna skupina).

V delovno skupino bo poleg predstavnikov Ministrstva za izobraževanje, znanost in šport, Zavoda Republike Slovenije za šolstvo, Centra Republike Slovenije za poklicno izobraževanje, Andragoškega centra Slovenije, Državnega izpitnega centra in Pedagoškega inštituta imenovanih do 15 strokovnjakov in strokovnjakinj s področja vzgoje in izobraževanja v skladu z določili tega javnega poziva. Vodjo delovne skupine imenuje minister za izobraževanje, znanost in šport.

Prednostni nalogi delovne skupine sta:

* priprava predloga nacionalnega programa vzgoje in izobraževanja za obdobje 2023-2033 in
* svetovanje ministru, pristojnemu za izobraževanje, glede vprašanj, povezanih z razvojem vzgoje in izobraževanja.

Mandat delovne skupine bo trajal do priprave predloga nacionalnega programa vzgoje in izobraževanja.

Kandidati/-ke, ki se bodo javili/-e na javni poziv, morajo biti strokovnjaki s področja predšolske vzgoje, osnovnošolskega izobraževanja, nižjega in srednjega poklicnega izobraževanja, srednjega strokovnega in tehniškega izobraževanja, srednjega splošnega izobraževanja ali glasbenega izobraževanja.

Pri izbiri kandidatov se bodo poleg zgoraj navedenega pogoja upoštevali tudi naslednji kriteriji:

* poznavanje aktualne problematike področja vzgoje in izobraževanja,
* aktivno sodelovanje na področju razvoja vzgoje in izobraževanja v obdobju zadnjih pet let,
* dodatna strokovna znanja in izkušnje s področij vzgoje in izobraževanja (poznavanje sistema kurikularne prenove, zagotavljanje enakopravnih izobraževalnih možnosti, digitalizacija vzgoje in izobraževanja, preverjanje in ocenjevanje znanja, poznavanje področja gibalnega razvoja otrok in mladostnikov, jezikovnega izobraževanja, kulturna in umetnostna vzgoja …).

V primeru večjega števila kandidatov bo opravljen izbor, s katerim se bo zasledovalo:

* + uravnoteženost/enakomerno zastopanost vseh ravni vzgoje in izobraževanja (predšolske vzgoje, osnovnega in srednjega šolstva),
	+ raznolikost področij delovanja kandidatov.

Vloga mora vsebovati:

- kratko utemeljitev, zakaj je kandidat/-ka primeren/-rna za člana/-ico delovne skupine,

- življenjepis na Europass obrazcu (PRILOGA I), iz katerega naj bo razvidno strokovno področje, izpolnjevanje kriterijev ter s katero ravnjo izobraževalnega sistema se (je) strokovnjak/-inja pretežno ukvarjal/-a,

- soglasje h kandidaturi, ki vsebuje tudi dovoljenje za obdelavo in uporabo osebnih podatkov v skladu z namenom in v zvezi s postopkom imenovanja (PRILOGA II).

Ministrstvo za izobraževanje, znanost in šport lahko vlagatelja pozove k dopolnitvi vloge.

Kandidati pošljejo vlogo v zaprti ovojnici z označbo: "za kandidiranje strokovnjakov/-inj s področja vzgoje in izobraževanja za člane/-ice delovne skupine za pripravo nacionalnega programa vzgoje in izobraževanja za obdobje 2023-2033«, in sicer na naslov: Ministrstvo za izobraževanje, znanost in šport, Masarykova cesta 16, Ljubljana, v roku 15 dni po objavi tega javnega poziva oziroma do preklica. Za pisno obliko prijave se šteje tudi elektronska oblika, poslana na elektronski naslov: **gp.mizs@gov.si**, pri čemer veljavnost prijave ni pogojena z elektronskim podpisom.

Pri oddaji vloge v elektronski obliki mora biti PRILOGA II (soglasje h kandidaturi) obvezno podpisana lastnoročno ali digitalno in poslana v skenirani ali v fizični obliki na naš naslov, kot je navedeno zgoraj

Za morebitne dodatne informacije se lahko kandidati obrnejo na Kristino Kaučič, tel. št. 01 400 5755, vsak delovni dan od 9.30 do 10.30 ure.

Vsi pravočasno prejeti in popolni predlogi strokovnjakov/-inj, ki jih bo ministrstvo prejelo na podlagi javnega poziva, št. 024-51/2022/1 z dne 7. 11. 2022, bodo upoštevani pri izboru kandidatov/-k za člane/-ice delovne skupine.

Kandidati bodo v 15 dneh po izteku roka za oddajo kandidature obveščeni o izboru le v primeru imenovanja, ne pa tudi v primeru neuvrstitve v nadaljnji postopek in neimenovanja. V postopku javnega poziva ni možnosti vlaganja pravnih sredstev.

 dr. Igor Papič

 minister